- 2 Yohanis
- <
- 1
- >

2 Yohanis
1
Lii mahoꞌo
1 Ina pasue! Sasuri ne nèti jaꞌa, Yohanis, dhu jꞌajꞌi ama gareja.
Jaꞌa suri sasuri ne hia mi ina, dhu Ama Lamatua hagꞌe nare le jꞌajꞌi dhèu unu Na, aa dènge ana-ana ina sèra.* Abhu dhèu dꞌèlu-mèu cahagꞌe, peka na, ina ne dènge ana-ana na, nuka ca dhèu dhu Yohanis tadhe beꞌa nèti uru ka, aa rèngu dua ra sama-sama pakako sasabꞌa Lamatua. Abhu cahagꞌe hari, dhu pangee na, Yohanis dhu haji ngara na, peka na, mama ne dènge ana-ana èèna, nuka jumaꞌat èci dènge dhèu rèngu. Jaꞌa sue miu aaꞌi-aaꞌi mi, dhu dꞌara miu paꞌèki dènge jꞌara-jꞌara dhu lèke. Dhèu leo aaꞌi-aaꞌi, dhu reꞌa jꞌara-jꞌara dhu lèke, ra sue miu kahèi. 2 Jiꞌi sue miu, lula jꞌara-jꞌara dhu lèke sèle ètu dꞌara èdhi, aa èèna na muri taruu ètu dꞌara èdhi.
3 Jaꞌa sabajꞌa, manèngi sèna ka Ama Lamatua, dènge Ana Na Yesus Kristus, padꞌelo dꞌara hua iia dènge rasa kasia Ra mi èdhi, sèna ka èdhi mamuri dame, mamuri pasue, aa paꞌèki taruu dènge jꞌara-jꞌara dhu lèke.
Mamuri pasue, aa kèpe paꞌèra jꞌara-jꞌara dhu lèke
4 Jaꞌa karejꞌe titu kèna, lodꞌo jaꞌa paraga dènge ana ina cahagꞌe, dhu ra mamuri dènge beꞌa, madhutu jꞌara mamuri dhu lèke, sama sèmi dhu Ama Lamatua hia le paredha mi èdhi.
5 Ina pasue! Neꞌe ne, jaꞌa manèngi sèna ka èdhi aaꞌi-aaꞌi ti mamuri ètu dꞌara pasue. Dhu jaꞌa manèngi èèna, paredha hiu boe, te ngaa jaꞌa dhoka pasanèdꞌe di nèti paredha dhu èdhi unu le karèi nèti uru ka mai.✡ Yohanis 13:34, 15:12, 17 6 Èdhi bisa padꞌelo sasue èdhi, ladhe èdhi tao madhutu paredha Ama Lamatua. Karèi nèti uru ka, Na paredha le èdhi, sèna ka èdhi mamuri pasue èci dènge èci. Neꞌe ne jꞌara hiu boe, te miu tadèngi le karèi nèti uru ka mai.
7 Dhèu kapodꞌe-kabèli ae kako palème le rai-haha ne. Rèngu ajꞌa, na, Yesus Kristus mai asa rai-haha ne, te ngaa Nèngu dhèu rai-haha tareꞌa-reꞌa boe. Dhèu seꞌe dhèu kapodꞌe-kabèli kahèi dhu labꞌa Kristus, aa roꞌo boe sèmi rare, peka na, Yesus, nuka Kristus dhu Ama Lamatua hagꞌe nare karèi nèti uru ka. 8 Jꞌaga paie-iie, ho èi kabhèsu èdhi baku core eele iia dꞌara. De miu hudꞌi majꞌèni sabꞌa taruu, sèna ka miu bisa sèmi mere mèngi-nale aaꞌi-aaꞌi dhu Lamatua moa neo hia miu ètu sorga.
9 Te dhèu dhu sigo eele nèti ajꞌa-nori Kristus, nèngu paꞌèki boe dènge Ama Lamatua. Te ngaa dhèu dhu kèpe paꞌèra aꞌajꞌa Na, nèngu paꞌèki dènge Ama Lamatua, aa dènge Ana Na, Yesus Kristus.
10 Ladhe abhu dhèu dhu mai ajꞌa jꞌara-jꞌara dhu leko-leo lula-nèti Kristus, na, baku sèmi mere ne asa dꞌara èmu miu, aa baku soro-suu hia ne. 11 Te ladhe pusi-pahae ne, na, miu sèmi mere le sasabꞌa na dhu bhelu-katubꞌa èèna.
Yohanis suri paꞌèle sasuri na
12 Madha jꞌara ae era, dhu jaꞌa neo peka dènge miu, te ngaa beꞌa risi jaꞌa baku suri ètu dꞌara sasuri. Te nèbhu heka, jaꞌa neo dhiu padhai lii dènge miu, sèna ka èdhi sama-sama bisa karejꞌe-karae tareꞌa-reꞌa.
13 Ama Lamatua hagꞌe nare kahèi aꞌa ina. Ana-ana na hia lii mahoꞌo mi ina si aaꞌi-aaꞌi ètu èèna.
Sange neꞌe ka.
Salam nèti jaꞌa,
Yohanis

- 2 Yohanis
- <
- 1
- >

*1:1 Abhu dhèu dꞌèlu-mèu cahagꞌe, peka na, ina ne dènge ana-ana na, nuka ca dhèu dhu Yohanis tadhe beꞌa nèti uru ka, aa rèngu dua ra sama-sama pakako sasabꞌa Lamatua. Abhu cahagꞌe hari, dhu pangee na, Yohanis dhu haji ngara na, peka na, mama ne dènge ana-ana èèna, nuka jumaꞌat èci dènge dhèu rèngu.

✡1:5 Yohanis 13:34, 15:12, 17

© 2012 UBB